**Aguisín A – Beartas Coinbhleachta Leasa**

**[Iontráil ainm an Charthanais]**

**Beartas coinbhleachta leasa**

**1. Cuspóir**

Is é cuspóir an bheartais seo cabhrú le hiontaobhaithe carthanais **[iontráil ainm an charthanais]** aon choinbhleachtaí leasa a shainaithint, a thaifeadadh agus a bhainistiú go héifeachtach chun ionracas **[iontráil ainm an charthanais]** a chosaint agus chun a chinntiú go ngníomhóidh na hiontaobhaithe carthanais le barr leasa a gcarthanais.

**2. Cuspóir**

Is é aidhm **[bord, coiste bainistíochta nó struchtúr rialachais eile, de réir mar is iomchuí]** (dá ngairtear an ‘bord iontaobhaithe carthanais’ sa bheartas seo) **[iontráil ainm an charthanais]** a chinntiú go mbeidh na hiontaobhaithe carthanais ar an eolas faoi na hoibleagáidí atá orthu aon choinbhleachtaí leasa atá acu a nochtadh agus an beartas seo a chomhlíonadh chun a chinntiú go ndéanfaidh siad bainistiú éifeachtach ar na coinbhleachtaí leasa sin mar ionadaithe do **[iontráil ainm an charthanais]**.

**3. Raon feidhme**

Tá feidhm ag an mbeartas seo maidir le hiontaobhaithe **[iontráil ainm an charthanais]**.

**[D’fhéadfadh go mbeadh sé cuí daoine eile a oibríonn laistigh den charthanas nó thar a cheann – mar shampla, baill foirne shinsearacha – a thabhairt faoi raon feidhme an bheartais freisin. Má chinneann tú daoine eile seachas an bord iontaobhaithe carthanais a thabhairt faoina raon feidhme, beidh ort an beartas seo a leasú chun an méid sin a chur san áireamh.]**

**4. Sainmhíniú ar choinbhleacht leasa**

Is é is coinbhleacht leasa ann aon chás ina bhféadfadh leasanna pearsanta nó dílseacht phearsanta aon iontaobhaí carthanais cosc a chur ar an iontaobhaí cinneadh a dhéanamh le barr leasa an charthanais nó aon chás ina bhféadfaí a mheas go gcuireann na leasanna nó an dílseacht sin cosc ar an iontaobhaí cinneadh a dhéanamh le barr leasa an charthanais. D’fhéadfadh an leas pearsanta sin bheith díreach nó indíreach agus is féidir duine atá bainteach leis an iontaobhaí carthanais a bheith i gceist leis.

Is é a ghabhann leis na cásanna sin an baol go ndéanfaidh duine cinneadh atá bunaithe ar na cineálacha tionchair sin, seachas le barr leasa an charthanais, agus ní mór iad a bhainistiú dá réir sin.

**5. Beartas**

Cuireadh an beartas seo le chéile mar go dtagann coinbhleachtaí leasa chun cinn go minic agus nach gá go gcruthóidh siad fadhb don charthanas má bhainistítear ar bhealach éifeachtach oscailte iad. Tá sé mar bheartas ag **[iontráil ainm an charthanais]**, agus tá sé mar fhreagracht ar na hiontaobhaithe carthanais, go seachnófaí coinbhleachtaí leasa atá de chineál eitice, dlí, airgeadais nó eile agus nach mbeadh aon choinbhleachtaí den sórt sin (i gcás go dtagann siad chun cinn) ag teacht salach ar na hoibleagáidí atá ar na hiontaobhaithe i leith **[iontráil ainm an charthanais]**.

Bainisteoidh **[iontráil ainm an charthanais]** coinbhleachtaí leasa trí cheangal a chur ar na hiontaobhaithe carthanais na nithe seo a leanas a dhéanamh:

* coinbhleachtaí leasa a sheachaint nuair is féidir
* aon choinbhleachtaí leasa a shainaithint agus a thaifeadadh
* aon choinbhleachtaí leasa a bhainistiú go cúramach, agus
* cloí leis an mbeartas seo agus freagairt d’aon sáruithe air.

**5.1 Freagracht an bhoird iontaobhaithe carthanais**

Tá an bord freagrach as na nithe seo a leanas:

* córas a bhunú le haghaidh coinbhleachtaí leasa a shainaithint, a nochtadh agus a bhainistiú ar fud an charthanais;
* faireachán a dhéanamh ar chomhlíonadh an bheartais seo; agus
* an beartas seo a athbhreithniú ar bhonn bliantúil chun a chinntiú go mbíonn ag éirí leis an mbeartas.

Ba cheart do na hiontaobhaithe carthanais a chinntiú go bhfuil siad ar an eolas faoi na hoibleagáidí dlíthiúla atá orthu maidir lena gcarthanas a bhainistiú agus a rialú. Chun tuilleadh faisnéise a fháil faoi na hoibleagáidí sin, féach an ‘Treoir d’Iontaobhaithe Carthanais’, atá ar fáil ar shuíomh Gréasáin an Rialálaí Carthanas ag [www.charitiesregulator.ie](file:///%5C%5Cdojfileclusvp01%5Cdojshares%24%5CCharities%20Regulation%5C9.%20ENGAGEMENT%5CPUBLICATIONS%5CManaging%20Conflicts%20of%20Interest%5Cwww.charitiesregulator.ie).

**5.2 Coinbhleachtaí leasa a shainaithint agus a nochtadh**

A luaithe a shainaithnítear coinbhleacht leasa iarbhír, coinbhleacht leasa fhéideartha nó coinbhleacht leasa a bhraitear a bheith ann, ní mór an choinbhleacht sin a iontráil i gclár leasanna **[iontráil ainm an charthanais]** agus ní mór an bord iontaobhaithe carthanais a chur ar an eolas fúithi. Ní mór do **[iontráil duine/ról]** an clár leasanna a chothabháil agus ní mór don duine sin taifead a dhéanamh ar an bhfaisnéis ar fad a bhaineann le coinbhleacht leasa (lena n-áirítear cineál agus méid na coinbhleachta leasa agus aon bhearta a rinneadh chun aghaidh a thabhairt uirthi).

**Rúndacht an nochta leasanna**

**[Chun tacú le hiontaobhaithe carthanais a gcoinbhleachtaí leasa a nochtadh, ba cheart a leagan amach cén leibhéal rúndachta a bhaineann le haon nochtadh a dhéanfar.**

**Tabhair sonraí faoi na daoine a mbeidh rochtain acu ar an bhfaisnéis a nochtadh. D’fhéadfaí an rochtain sin a shrianadh don bhord iontaobhaithe carthanais agus do rúnaí an bhoird. D’fhéadfadh gur ghá sásra malartach nochta a chur i bhfeidhm freisin i gcás go bhfuil srianta breise ar an nochtadh ag teastáil.]**

**6. An gníomh a theastaíonn le haghaidh coinbhleachtaí leasa a bhainistiú**

**6.1 Coinbhleachtaí leasa na gcomhaltaí den bhord iontaobhaithe carthanais**

A luaithe a nochtar an choinbhleacht leasa go cuí, ní mór don bhord iontaobhaithe carthanais (seachas an t-iontaobhaí carthanais a rinne an nochtadh agus aon duine eile lena mbaineann an choinbhleacht) a chinneadh cé acu ba cheart nó nár cheart d’iontaobhaí carthanais a bhfuil coinbhleacht aige/aici na nithe seo a leanas a dhéanamh:

* vóta a chaitheamh ar an ní (is buncheanglas é seo),
* páirt a ghlacadh in aon díospóireacht, nó
* bheith i láthair sa seomra le linn na díospóireachta agus na vótála.

In imthosca eisceachtúla, amhail i gcás gur coinbhleacht an-suntasach í an choinbhleacht leasa atá i gceist nó gur dóigh go gcuirfeadh an choinbhleacht leasa cosc ar iontaobhaí carthanais páirt rialta a ghlacadh i ndíospóireachtaí, d’fhéadfadh gurbh fhiú don bhord iontaobhaithe carthanais breithniú a dhéanamh ar cé acu is ceart nó nach ceart don duine a bhfuil an choinbhleacht ábhartha aige/aici éirí as an mbord iontaobhaithe carthanais.

**6.2 Na nithe ba cheart a chur san áireamh agus cinneadh á dhéanamh ar an gcineál gnímh a dhéanfar**

* Agus cinneadh á dhéanamh aige ar an gcur chuige a ghlacfar, déanfaidh an bord iontaobhaithe carthanais breithniú ar na nithe seo a leanas: cé acu is gá an choinbhleacht a sheachaint nó í a thaifeadadh amháin
* cé acu is dóigh nó nach dóigh go gcuirfidh an choinbhleacht as don chumas atá ag an duine a rinne an nochtadh páirt neamhchlaon a ghlacadh sa chinnteoireacht
* bealaí eile inar féidir an choinbhleacht a sheachaint
* cuspóirí agus acmhainní an charthanais, agus
* an fhéidearthacht go gcuirfí an chuma ar an scéal go bhfuil iompar míchuí ann, rud a d’fhéadfadh cur as don mhuinín as an gcarthanas agus don cháil atá air.

Sula bhféadfar aon ghníomh a dhéanamh, beidh sé riachtanach ceadú a fháil ó thromlach an bhoird iontaobhaithe carthanais ar a laghad (seachas aon iontaobhaí carthanais a bhfuil coinbhleacht aige/aici) atá i láthair agus ag vótáil (más infheidhme) ag an gcruinniú. Déanfar na sonraí uile faoin gcoinbhleacht leasa, lena n-áirítear an gníomh a dhéanfar ina leith, a thaifeadadh i miontuairiscí an chruinnithe.

**7. Comhlíonadh an bheartais seo**

Má tá cúis ag an mbord iontaobhaithe carthanais lena chreidiúint gur mhainnigh duine atá faoi réir an bheartais seo an beartas a chomhlíonadh, déanfaidh sé imscrúdú ar na himthosca lena mbaineann.

Má chinntear gur mhainnigh an duine coinbhleacht leasa a nochtadh, féadfaidh an bord iontaobhaithe carthanais gníomh a dhéanamh in aghaidh an duine sin. I measc nithe eile, féadfar iarraidh ar an duine éirí as an gcarthanas.

**[iontráil aon smachtbhannaí ábhartha eile atá comhréireach le tromchúis an tsáraithe]**

Má tá duine in amhras gur mhainnigh iontaobhaí carthanais coinbhleacht leasa a nochtadh, ní mór dó/di **[iontráil gníomh ábhartha, amhail: an t-amhras sin a phlé leis an duine atá i gceist nó fógra a thabhairt don bhord iontaobhaithe carthanais nó don duine atá freagrach as an gclár leasanna a chothabháil]**.

**Teagmháil**

I gcás aon cheisteanna faoin mbeartas seo, déan teagmháil leis an mbord iontaobhaithe carthanais nó le **[iontráil duine/ról]** ag **[iontráil sonraí teagmhála]**.